Buitelandse steun gesoek om druk op ANC te plaasAfriForum se Ernst Roets, Monique Taute en Kallie Kriel tydens die bekendstelling van die veldtog. (Foto: AfriForum) ŉ Beter toekoms vir álle Suid-Afrikaners. Dít, sê die burgerregtegroep AfriForum, is die mikpunt met sy veldtog om internasionale steun te werf om druk op die regering te plaas om die burgerregte van alle Suid-Afrikaners, ook minderhede, te beskerm. “Ons is Afrikane,” het Ernst Roets, hoof van beleid en aksie by AfriForum, Dinsdag gesê en bygevoeg dat ŉ aanhang van Westerse waardes nié noodwendig van iemand ŉ sogenaamde imperialis maak nie. Die organisasie se veldtog, #DieWêreldMoetWeet, gaan in die buiteland bewusmaking oor die situasie in Suid-Afrika kweek; steun onder meningsvormers, regerings en ander besluitnemers werf; en wil Suid-Afrikaners in die buiteland, asook buitelanders met belange hier, mobiliseer om standpunt teen omstrede regeringsbeleid in te neem. Een van die kwessies hoog op die agenda is voortgesette dreigemente van onteiening sonder vergoeding. “Wanneer jy nie eiendomsreg respekteer nie, gaan dit nie net oor die paar mense wat plase besit nie,” het Kallie Kriel, uitvoerende hoof, gewaarsku. Kriel sê die gevolg van só ŉ beleid is enorm en sluit in probleme soos hiperinflasie, brandstoftekorte, brandstofprysstygings en massiewe werkloosheid. “Hierdie is nie net nóg ŉ veldtog nie, dit spreek tot die hart en toekoms van ons land.” Kallie Kriel, uitvoerende hoof van AfriForum. (Foto: AfriForum) Hy sê kwessies wat minderhede raak staan nie in isolasie nie en dat AfriForum optree om die land tot die beswil van almal te verbeter. “Ons optrede is ŉ daad van patriotisme. Wat nié patrioties is nie, is om te kyk hoe die land die verkeerde koers inslaan en niks te doen nie.” Kriel sê daar kan nie toegekyk word hoe die regering eksperimenteer met beleid wat reeds elders ter wêreld misluk het nie. Hy sê die voorgestelde onteieningsbeleid gaan géén gewone Suid-Afrikaner tot voordeel strek nie. Eens suksesvolle lande soos Venezuela en Zimbabwe is voorgehou as voorbeelde waar daar weens ondeurdagte beleid nou met ŉ werkloosheidskoers van 90% en voedseltekorte gesit word. Volgens Kriel is beraadslaging op tuisbodem die eerste prys en gaan dié gesprekke beslis voort. “Die regerende party het arrogant geword en luister nie na ander menings nie.” Daar was volgens Kriel dus geen ander opsie as om die internasionale gemeenskap te betrek nie. “Ons wil beleggings lok, ons land het dit nodig. Niemand het ooit gesê ‘moenie in Zimbabwe belê nie’; mense het bloot onttrek uit die land. Ons moet dus pro-aktief optree,” sê Kriel. Roets sê AfriForum is heeltemal ten gunste van restitusie en die regstel van historiese ongelykhede, maar meen die huidige grondhervormingsproses misluk. Volgens hom gaan ŉ meer aggressiewe beleid bloot tot meer aggressiewe mislukking lei. Ernst Roets, hoof van beleid en aksie by AfriForum. (Foto: AfriForum) “Die doelwit [van die voorgestelde beleid] is nie om private eiendomsreg te bewerkstellig nie, maar eerder dat die regering alle grond wil besit,” sê hy. Oor die kwessie van plaasmoorde en -aanvalle sê Roets die organisasie vra allermins vir spesiale behandeling vir dié groep, maar eerder vir gelyke behandeling. Hy sê ook net omdat die organisasie oor dié misdaad bekommerd is, beteken nie hy is nie bekommerd oor ánder misdaad nie. Hy het verduidelik hoewel renosters ŉ klein persentasie van alle wild in Suid-Afrika beslaan, daar steeds grootse pogings aangewend word om dié diere van uitwissing te red. Volgens hom geld dieselfde beginsel vir die landbougemeenskap. “Boere wat vermoor word beslaan ook ŉ klein gedeelte van die totale moorde, maar hulle is ook ŉ baie klein gedeelte van die bevolking wat die getal voorvalle dus heeltemal buite proporsie maak. “Ons vra vir erkenning dat plaasmoorde ŉ unieke misdaad is en dat daar só daarteen opgetree moet word.” AfriForum het ook vandag ŉ verslag uitgereik waarin hy uiteensit hoe minderhede se regte volgens die organisasie op verskeie terreine in Suid-Afrika geskend word. Dié verslag bevat inligting oor die regering se persepsie oor demokrasie, minderheidsregte en gelykheid, haatspraak teen minderhede, die aanval op minderhede se eiendomsreg en erfenis, asook die uitfasering van Afrikaans en ander minderheidstale in die openbare sfeer. Die veldtog begin aanstaande maand met ŉ besoek aan die VSA waar die verslag ook bespreek gaan word. Ander plekke wat besoek gaan word sluit in Australië, asook lande in Suid-Amerika, Europa, Afrika en Asië. AfriForum gaan ook die Verenigde Nasies (VN) betrek in sy pogings om druk op die regering te plaas.